Vajaat kaksi vuotta sitten kerroimme helsinkiläisen Kimmo Nevalaisen maailmanennätysyrityksestä. Viikonloppuna unelmasta tuli totta!

Ilta-Sanomat matkusti Kimmo Nevalaisen viininpunaisen ’65-mallin Chevrolet Corvetten mukana vajaat pari vuotta sitten Lappeenrantaan mailin ajoihin.

Mailin ajot on eräänlainen marathon-mallin kiihdytyskisa, joissa nopeimman loppuajan sijaan tavoitellaan suurinta mahdollista loppunopeutta, eikä varikolta löydy ainuttakaan vastustajaa tai kilpailijaa. Mailin ajoissa suurin vastustaja tekniikkamurheiden ohella on ilmanvastus.

Todistettavasti 200 mailin kerhossa.­

Kimmo kertoi tuolloin auton rakentamisesta ja onnistuneesta yrityksestä ylittää Chevrolet Corvettella maaginen 200 mailin tuntinopeuden (eli 321 km/h) raja. Auton kotimaassa ei kuitenkaan uskottu Nevalaisen tarinoita tai välttämättä edes ajosta kertovia videoita, jenkit kun olivat varmoja, että C2-korinen Corvette nousee ilmaan jo paljon pienemmillä vauhdeilla onnettoman aerodynamiikkansa ansiosta.

Amerikkalaiset mailin tahkoajat kutsuivat Kimmon rapakon taakse näyttämään SIX-5-kilpisen Corvetten voimavaroja isompien poikien leikkikentällä, Texas Milella.

Kimmo laivasi Corvetten viime vuonna Yhdysvaltoihin ja kävi lukuisten tekniikkamurheiden säestämänä ajamassa läpi Drag Week-kiertueen. Lopputuloksena oli tuhansia maileja ympäri Yhdysvaltoja peräkärryn kanssa ja epäonnistuneet yritykset päästä Amerikan 200 mailin kerhoon. Corvette sen sijaan vietti talven Kentuckyn Bowling Greenissä, Corvette-museossa.

Lappeenrannassa 2014 ilo ei vielä ollut ylimmillään, mutta Yhdysvalloissa tavoite toteutui.­

Tänä keväänä Nevalainen matkusti uudelleen Yhdysvaltoihin, huolsi Corvetten ja lähti Texasiin. Huhtikuun ensimmäisenä viikonloppuna ajetussa tapahtumassa Nevalainen viimein onnistui näyttämään amerikkalaisille, mistä suomalainen jenkkiautoharrastaja on tehty. Ensimmäisen, varovaisesti ajetun päivän jälkeen Kimmo ylitti Corvettella 200 mailin rajan, ja nopeuskorttiin tulostui numerot 201,3 mph, eli 323,69 km/h.

Vaikka Nevalaisen Corvette on nyt virallisesti maailman nopein C2-sukupolven laite, ei se ollut Texas Milen nopein laite. Modernilla aerodynamiikalla varustetut autot olivat aivan omilla luvuillaan: M2K Motorsportin 2 500-hevosvoimainen Ford GT päästeli huikeat 279,9 mailia tunnissa, mikä vanhan mantereen matematiikalla tarkoittaa 447,84 km/h.

Vauhdista saa käsityksen kun muistaa, että kyseinen Ford ohittaa lentoon lähtevän Boeing 747:n peräti 150km/h nopeudella. Jumbojetti kun ei tarvitse lentoonlähtöön kuin 290 km/h.